मुख्तार अंसारी की नई तस्वीर आई सामने, जज के सामने पेशी के दौरान टीवी की लगाई गुहार
मुख्तार अंसारी इस वक्त यूपी की बांदा जेल में बंद है। सोमवार को मुख्तार अंसारी की बाराबंकी के सीजेएम कोर्ट कोर्ट में वीडियो कॉन्फ्रेंसिंग के जरिए पेशी हुई थी, उसी पेशी दौरान उसका ये नया रूप सामने आया और उसने जज से टीवी की मांग की।
लखनऊ। उत्तर प्रदेश की बांदा जेल की तन्हाई सेल में बंद मुख्तार अंसारी ने जज से टीवी मुहैया कराने की मांग की है, सोमवार को सुनवाई के दौरान मुख्तार जज के सामने गिड़गिड़ाने लगा और सुनवाई शुरू होते ही कहा कि मेरी बैरक में टीवी लगवा दीजिए, मैं आपका ज़िदगी भर कर्ज़दार रहूंगा। मुख्तार की दलील थी कि जेल में बंद क़ैदियों को मनोरंजन के लिए टीवी दिया जाता है, लेकिन उसे यह सुविधा नहीं दी गई है।इस बीच माफिया डॉन मुख्तार अंसारी की नई तस्वीर भी सामने आई है, तस्वीर में मुख्तार अंसारी के चेहरे पर दाढ़ी दिख रही है और दाढ़ी के बाल सफेद हैं। तस्वीर में मुख्तार के चेहरे पर चश्मा लगा हुआ है और उसने टी-शर्ट पहन रखी है। तस्वीर में मुख्तार पहचान में नहीं आ रहा है। इस नई तस्वीर में मुख्तार पहले के मुकाबले थोड़ी दुबला दिख रहा है, तस्वीर देखकर मुख्तार को पहचान पाना बेहद मुश्किल है, लेकिन ये तस्वीर उसी की है। मुख्तार अंसारी इस वक्त यूपी की बांदा जेल में बंद है। सोमवार को मुख्तार अंसारी की बाराबंकी के सीजेएम कोर्ट कोर्ट में वीडियो कॉन्फ्रेंसिंग के जरिए पेशी हुई थी, उसी पेशी दौरान उसका ये नया रूप सामने आया और उसने जज से टीवी की मांग की।मुख्तार अंसारी को अप्रैल की शुरुआत में पंजाब की रोपड़ जेल से उत्तर प्रदेश की बांदा जेल में शिफ्ट किया गया था। उत्तर प्रदेश पुलिस 7 अप्रैल को कड़ी सुरक्षा के साथ मुख्तार को रोपड़ से बांदा लेकर आई थी और बीच में पुलिस ने कई बार रूट भी बदला था। मार्च में सुप्रीम कोर्ट ने मुख्तार अंसारी को रोपड़ जेल से बांदा जेल में शिफ्ट करने का आदेश दिया था।